|  |  |
| --- | --- |
| **ROKODELSKA PANOGA** | **Pečarstvo** |
| **POVZETEK** | |
| Pečarstvo obsega ročno izdelovanje pečnic, zidanje ter izdelovanje peči in štedilnikov, oblaganje sten s pečnicami in tudi izdelovanje opečnatih tlakovcev. Poleg tradicionalnih kmečkih peči danes pečarji postavljajo tudi sodobno oblikovane. | |
| **OPIS PANOGE** | |
| Pečarstvo je stara rokodelska panoga, ki vključuje izdelavo pečnic za krušne peči in kamine v lastni delavnici, zidanje in izdelovanje peči in štedilnikov ter oblaganje sten s keramičnimi ploščicami (pečnicami), pa tudi izdelovanje opečnatih tlakovcev. Vzporedno z lončarstvom se je iz potrebe po ogrevanju ob koncu 18. stol. razvilo v samostojno rokodelsko panogo, ko so se začeli mestni lončarji preusmerjati v pečarstvo. Značilnost dejavnosti je, da v sodobnem času spet narašča zanimanje zanjo, saj se med ljudi vrača želja, da bi imeli tudi v sodobnih bivanjskih prostorih peč ali kamin na drva – za ogrevanje in tudi za peko kruha. Poleg tradicionalnih kmečkih peči dandanes pečarji postavljajo tudi sodobno oblikovane. Te nastajajo v sodelovanju z likovnimi umetniki. Sodobni pečarji iščejo tudi druge rešitve za sodoben bivanjski prostor. Primer so sodobni ročno izdelani opečnati tlakovci, naravna toplotna obloga za tla, ki presega klasične ploščice v funkcionalnosti in estetiki.  Krušna peč je simbolizirala slovensko kmečko hišo in je tudi dandanes med Slovenci priljubljen pohištveni element. V kurišču krušne peči so ženske pekle kruh, pogače in kuhale ter v bližini peči sušile orehe in sadje, s prijetno toploto pa se je v mrzlih zimskih mesecih grela cela hiša. Otroci so se greli, igrali in spali za pečjo. Izdelava krušne peči poteka ročno, na podoben način kot v preteklosti. Med pečarji je iskano delo prenova peči – obnova stare ogrevalne enote in ohranitev glavnih karakteristik izvirnika. Poznamo več vrst krušnih peči; variacije se med seboj razlikujejo glede na akumulacijske sposobnosti, velikosti, oblike in barve pečnic itd. Postavitev krušne peči je treba skrbno načrtovati, določiti obseg ogrevanja, izbrati pečnice, jih izdelati ter se nato lotiti same gradnje peči. Na betonsko (v preteklosti zidano iz opeke) ploščo se položi izolacijo in pesek, nato se položi šamotne pečarske plošče. Sledita postavitev oboka oz. velba nad kuriščem in pozidava zunanjega plašča s pečnicami. Med pečnicami in notranjo pozidavo se pusti zračni sloj, namenjen raztezanju materialov in preprečevanju pokanja fug in pečnic, prav tako je pomembna gradnja neposrednega odvoda iz peči v dimnik. Sledi še umestitev vratic in line za dovajanje zunanjega zraka. Na koncu se nad obokom kurišča prekrije in položi glazirane pokrove. Pred fugiranjem se peč zakuri in dobro presuši.  Pečarji izdelujejo pečnice s posebnimi modeli, ki predstavljajo posebno etnološko vrednost. Pečnice so lahko nadaljevanje oz. interpretacija dediščine ali pa so povsem sodobno oblikovane. Današnji pečarji nadgrajujejo izkušnje prednikov pri proizvodnji pečnic s sodobnimi tehnologijami, znanjem in materiali.  Osnova za izdelavo pečnic (kahel) je model iz mavca, ta pa je odlit po leseni rezbarski matrici. V model pečar vmesi sivo glino, da se odtisnejo vsi detajli in značilna velikost. Nato surovo pečnico izloči od modela in jo postavi na polico, da se povsem posuši. Oblikovana mehka glina se dva dni suši, da postane toliko suha in trda, da jo lahko prime v roke. Ne sme se kriviti. Nato polizdelek pečar obdela, obreže in naredi luknje v opore pečnice, zato da se pozneje v peči veže. Pečnica se trdi počasi, kakšen mesec dni. Šele nato je primerna za pečenje v pečarski peči in krašenje z glazurnimi premazi. Pred žganjem pečar doda še zeleno-rjavo ali naravno (natur) glazuro. Pečnica z glazuro se žge v peči, kjer so temperature do 900 stopinj Celzija. Kakovostne pečnice pečar odbere za vgradnjo v peč, slabše pa izloči in zdrobi za druge namene. Celoten postopek traja tri mesece in v tem času pečar vsak izdelek vzame v roke okoli 50-krat. Material za izdelavo tradicionalnih pečnic je siva glina, ki jo kopljejo v gozdu (npr. v komendskih gmajnah). Glino je treba izkopati vsaj dve leti pred uporabo, da čez zimo premrzne, saj je bolj krhka in gnetljiva ter boljše kakovosti. Glino nato s strojem pregnetejo, da je povsem homogena. Če je preveč mastna, dodajo malo kremenčevega peska, ki poveča trdnost pečnic.  Znanje pečarstva je v preteklosti večinoma prehajalo iz roda v rod. Številni pečarji imajo opravljen mojstrski izpit, ki ga jim je podelila Obrtno-podjetniška zbornica Slovenije. Osnova za obvladovanje panoge je poklicno šolanje in nato učenje od pečarskih mojstrov v kateri od pečarskih delavnic po Sloveniji. Pečarji opravijo kar precej dela ročno, zlasti pri zidanju peči in izdelavi pečnic. Pečarski izdelki so zato visoke kakovosti in unikatni, kar daje možnost popolne prilagoditve prostoru in dodano vrednost končnemu izdelku. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Osnova za obvladovanje panoge je poklicno šolanje po programu pečar-polagalec keramičnih oblog, ki ga izvajajo srednje poklicne šole po Sloveniji. Za priučitev tradicionalnega pečarstva je potrebno še vajeništvo oz. učenje pri pečarskih mojstrih v kateri od pečarskih delavnic po Sloveniji. Osnova za obvladovanje panoge je poznavanje ogrevalnih naprav in osnov polaganja keramičnih oblog. Zelo pomembno je znanje o tradicionalni izdelavi peči in pečnic ter v primeru obnov starih peči tudi znanje restavriranja kulturne dediščine. Pečar mora znati narediti ali rekonstruirati peč z odprtim in zaprtim kuriščem ter poznati druge zakonitosti ravnanja s pečarskimi keramičnimi izdelki. Poklic pečar restavratorski sodelavec/pečarka restavratorska sodelavka je vključen v sistem nacionalne poklicne kvalifikacije. Obrtno-podjetniška zbornica Slovenije je izdala strokovna pravila za pečarska dela, namenjena pečarskim izdelkom, ki se izdelujejo izključno ročno; ta pravila so pečarjem vodilo in napotilo pri posameznih izvedbah. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Pečarstvo še ni vpisano v nacionalni Register nesnovne kulturne dediščine. Panoga se je ohranjala in razvijala pod okriljem Obrtno-podjetniške zbornice Slovenije. Pečarskih mojstrov je v Sloveniji le nekaj, zato je dejavnost dokaj ogrožena in poklic prepoznan kot deficitaren. Prenos znanja poteka med posameznimi pečarskimi podjetji in srednjimi gradbenimi šolami ob vajeništvu. Učenje od mojstrov je nujno, saj gre za specifična znanja, ki se jih je mogoče najlažje naučiti iz prakse. |
| **Vidik identitete in prepoznavnosti** | V Sloveniji ni veliko pečarjev, zato so drug drugemu pogosto konkurenti. To je včasih tudi razlog, da pečarji neradi prenašajo svoje znanje naprej. Člani so povezani prek Obrtno-podjetniške zbornice Slovenije; lahko se skupaj udeležujejo izobraževanj, sejmov in aktivno sodelujejo v Evropskem združenju pečarjev VEUKO s sedežem v Avstriji. Pečarji se promovirajo tudi na sejemskih dogodkih. Ohranitev panoge je pomembna z vidika ohranjanja slovenske kulturne dediščine, saj so krušne peči z značilnimi pečnicami pomemben element slovenske podeželske hiše. |
| **Vidik družbenega in gospodarskega napredka** | Na prvi pogled se nove krušne peči od starih bistveno ne razlikujejo, dejansko pa so tehnološko naprednejše. Največje razlike se kažejo v načinu gradnje, drugače je zasnovano tudi kurišče, kar omogoča učinkovitejše ogrevanje. V panogi se še vedno veliko dela opravi ročno, uporabljajo pa se tudi nekateri sodobnejši materiali in pripomočki. Način dela je danes lažji, saj je veliko materialov pripravljenih vnaprej. Precej se je spremenila zakonodaja na področju varnosti človeka in uporabe tehnologije.  Danes morajo biti vse kurilne naprave preizkušene, primerne za zdravje uporabnikov in neškodljive za okolje. V sodobnem času narašča zanimanje za panogo, saj sta peč ali kamin na drva vse pogostejša elementa v sodobnih bivanjskih prostorih. K aktualnosti pripomore tudi razvoj panoge, ki sledi sodobnim trendom, a obenem ohranja določene tradicionalne vsebine. Panoga spodbuja ogrevanje na les, ki je okolju prijazen energent in obnovljiv vir energije brez negativnega vpliva na okolje. |
| **Vidik učinkov na medgeneracijsko povezovanje in vseživljenjsko učenje** | Pri pečarski rokodelski panogi težko govorimo o medgeneracijskem povezovanju, razen z vidika prenosa znanj s pečarskih mojstrov na mlajše vajence. Panoga prispeva h kakovosti bivanja z vidika uporabe tradicionalnega ogrevanja v sodobnih bivanjskih prostorih. |
| **Vidik učinkov na turizem** | Panoga je vpeta v turizem le posredno z vidika ohranjanja tradicionalnih slovenskih bivanjskih prostorov, ki jih krušne peči s pečnicami izrazito polepšajo in naredijo unikatne. |
| **Viri in literatura** | Janez Bogataj, Mojstrovine Slovenije: Srečanja s sodobnimi rokodelci, Gorenjski tisk, Ljubljana 1999.  Janez Bogataj, Domače obrti na Slovenskem, DZS, Ljubljana 1989.  [Naše kulturno bogastvo: Vrednotenje nesnovne dediščine, več avtorjev, ur. Vito Hazler in Tina Mučič, Razvojni center Srca Slovenije, Litija 2000.](https://www.razvoj.si/UserFiles/File/Brochure_PP5.pdf)    <https://pecarstvo-avbelj.si>  <https://www.peci-keramika.si/clanki/izdelava-krusne-peci/> |